Sesde verdagte vas oor beweerde loterybedrog(Foto: Ashraf Hendricks/GroundUp) Die Valke het ŉ sesde verdagte aangekeer in verband met bewerings van grootskaalse bedrog by die nasionale loteryfonds. Die diefstal by die fonds in verband met dié saak beloop sowat R1,5 miljoen. Fulufhelo Promise Kharivhe (41) is in hegtenis geneem en aangekla van bedrog wat spruit uit ŉ gewysigde finansieringsaansoek wat in Oktober 2018 by die fonds ingedien is. Sy het haar Woensdagoggend, vergesel van haar regsverteenwoordiger, aan die Valke in Johannesburg oorgegee, sê kapt. Ndivhuwo Mulamu, woordvoerder van die Valke. Die Valke se ondersoek het bevind dat ŉ bedrag van R200 000 in Oktober 2018 na ŉ bankrekening van ŉ maatskappy wat aan Kharivhe behoort, Thwala Front, uit die bankrekening van ŉ organisasie genaamd The Message oorgeplaas is. Doctor Tumisang Makweya (39), beter bekend as Dr. Tumi, en sy vrou, Kgaogelo Makweya (36), word as komiteelede van die organisasie aangedui. Dr. Tumi is ŉ bekende gospelsanger en mediese dokter. Die egpaar is in April reeds in hegtenis geneem en op borgtog van R3 000 vrygelaat. Kharivhe is intussen ook op borgtog van R3 000 vrygelaat nadat sy in die Palm Ridge-handelshof verskyn het. Saam met haar in die beskuldigdebank was die Makweya-egpaar, asook medebeskuldigdes Christopher Tshivule (46), Thomas Ndadza (48) en Mukondeleli Tshivule (26). Die ses verskyn na verwagting weer op 14 Julie in die hof.